钦定古今图书集成/方舆汇编/职方典/第1469卷 > 大理府土司考 通志
## 钦定古今图书集成/方舆汇编/职方典/第1469卷 > 大理府土司考 通志

赵州定西岭土巡检

元末，李清宇为弥只防守千户。明洪武十七年，授土巡检。沿至李齐月，无子，弟齐斗袭。

皇清平滇，齐斗投诚，授世职。康熙二年，齐斗年老，子

国政瞽，不能视事，政子《天成》承袭。

云南县土县丞

汉时有杨者者，由河涧路总住乐城镇云南大理，号“大杨诏。” 历传至唐贞观时，杨天晟任蒙诏清平官，有智谋，劝筑滇城，立孔子庙于国中。八传至干贞篡夺蒙国。十六传，始为元县尹。明克大理，归顺，授土县丞。正统三年，杨宗以从征麓川功，加衔州判。七年，又以麓川功陞授知县。嘉靖十三年，杨训以奉拘景东土知府陶炳被讦，仍降县丞。及凤氏叛，杨战殁，诏立祠表其忠。万历中，杨如槚随刘𬘩征麓川，忠勤历著。及死，以乡贤崇祀。子淇袭。淇老，子玉蕴袭。

皇清平滇，玉蕴及子岳投诚，授岳世职。今岳子《杨肇》

基承袭

土主簿

元末有张兴者，张乐进求之后，世为品甸千户。明下楚雄，兴首效顺，为指挥《脱例》白乡导，招甸民累千，以甲马献。后又攻石寨有功，授土主簿，与杨氏分土而居。沿至张纲死，子福曜、福星袭，未久病故，皆无嗣，于是以弟张维袭。

皇清平滇、维投诚；未几死；以子祖荫，授世职。

邓川州土知州

阿这。明洪武十三年，蛮贼高生与故元右丞普颜笃作乱，惟阿这执忠不屈，为西平侯所旌。后以擒高生等功，授土知州，世袭。嘉靖中，安凤之乱，调阿国祯兵征之。后从巡抚邹应龙荡平赤石崖，论功叙赉。万历中，阿荣以护饷征罕建陇川城，又搜捕寻甸诸贼。其后矣堵蛮莫五井诸役，咸在行间，称用命焉。

皇清平滇，阿尚夔投诚，授世职。顺治十八年，尚夔年

老子麟绪有足疾，以绪长子阿震代袭。康熙三年，阿震死，子阿炯昅年方二岁，于康熙七年八月内将阿炯昅注册承袭。

青索鼻土巡检

元末，杨良为平化州判官。明克大理，以招叛功，世袭土巡检。沿至杨荫龙，无子，弟荫鹏袭。

皇清平滇，荫鹏投诚，仍授世职。顺治十七年，荫鹏故。

子杨镇海，年甫四岁。康熙十年十月内奉文承袭。

浪穹县土典史

土官王药师，明洪武十五年以刍粟饷大军，授邓川州吏目。后以征普颜笃功，改浪穹县典史。官兵讨铁索箐及米鲁武，寻咸以兵从。天启中，霑益乱，亦调其众，后沿至王梦祖。祖死，子凤洲袭。

皇清平滇洲投诚；授世职。子荫启，候袭。

蒲陀崆土巡检

土官杨顺，明洪武十五年，指挥周能典大理卫事，以顺充通事，招抚蒙化、白崖。颍川侯奏授土巡检。其后屡从阿氏建功，沿至凤阶病故，子永寿瞽不能视事，子争先袭。

皇清平滇，争先投诚，授世职。康熙六年，争先病故，长

子续鹏，于八年十二月奉文承袭。续鹏故，子遗龙年幼候袭。

凤羽乡土巡检

元末，尹胜为木邦府判。明克大理，归命和门，破佛光寨，西平侯奏授土巡检。安凤之乱，从阿氏攻李锁飞、李牙保等寨，沿至尹世忠，无子，弟秉忠袭。秉忠死，德化袭。德化死，弟德明袭。

皇清平滇，德明投诚，仍授世职。

上江嘴土巡检

明洪武十五年，村长杨信以刍糗馈大军，征破佛光寨，授土巡检。后从阿氏讨叛，沿至廷举，生应接，应接生斌，斌生康国。

皇清平滇，康国投诚，仍授世职。康国弟福国，现袭。

下江嘴土巡检

明洪武中，何海率土民归顺，征破佛光寨，授土。

“巡检。” 沿至，养正死，子光祖袭。光祖死，子应福袭。

皇清平滇，应福投诚，仍授世职。康熙八年，应福死，子

万丈方三岁，督抚咨部注册候袭。弟何一清，现袭。

云龙州箭杆场土巡检

元时有字忠者，武定土府之次子也。明洪武十五年率众归命，授土巡检。后廷宣屡从邓川阿国祯讨安铨、凤朝文、荞甸诸贼，沿至显道，不愿就职。由明经出身，以子《题凤》承袭。

皇清平滇，题凤投诚，授世职。康熙二年九月内奉部。

文改属云龙州，字世灵，现袭。

北胜州土知州

元末，高斌祥为北胜州土知府，累官云南行省左丞。明洪武中，改府为州。二十三年，斌祥子高策以军功授知州。其后㫤以征麓川功，加府同知。以征安凤功，进阶朝列大夫。世懋以征顺大功，加四品服。世懋死，其族高兰以罪诛。沿至世昌，老病，传子斗光。

皇清平滇，斗光投诚；授世职。子赞熙袭。

土州同

元末，章吉帖木儿为北胜土知府。明克大理，以部民及顺州民人降，纳所握印及丽江宣抚司印、三珠虎符。西平侯令其子章观音娜从军。兵逃伍，乃降为州，同与高氏翼居州治左右。沿至章成文，传永，永传柱国，柱国传兴国。

皇清平滇，兴国投诚，仍授世职。康熙三年，兴国死，无

子公举，庶兄章佐国，于八年十月内奉文承袭“十二关” 土副长官。

元末，李罗赛为防送千户。明初，以招附品甸大王及头目自些等功，授副长官。后李弼于马仙攻安凤之党，擒沙凹、者乌辈。李国，捣赤白崖、俄喇诸寨，招收阿曲朋彝民。至蒙化，大侯矣堵奉、赤罕、虔凤克等乱，皆奉调遣，不过三百众，沿至李恬森。

皇清平滇，恬森投诚，授世职。

德胜关邑土官王义明，初附，招集高娜、李珠等五百众，授土驿丞。

洱西邑土官张鉴，元时为提举，率众来归。获元左丞、伯都督等，又筑外城，累劳授土驿丞。楚场巡检司土官杨波日，元右丞不花、《颜裔》。明洪武中，造金沙渡舟及筑城运盐，累劳充冠带把事。至僧寿，有武勇，从征麓川等有功，给勘合管巡检事，寻实授土巡检。

你甸巡检司，土官李义，明初，招元右丞李些、左丞赛因等，俱听命，论功授土巡检。

安南坡土官李纳麟，明洪武中，招白崖头目高天惠等户口五百归附，授土巡检。

云南驿土官袁娜，明洪武中，招元同知自羌等及本地民三百户归服，复以饷粮有功，授土驿丞。

宾川州宾居土官董保，元时为顺宁府经历，以象马来降，授大理经历。至董禄降，授土巡检。金沙江土官得力王石，明初从大军攻乌撒、金齿，功，授曲靖阿幢桥巡检，给由，调金沙江。云龙州土官段保明，洪武中以州来归，授土知州。沿至嘉龙，妻纵虐族舍，进忠篡之。后道方诱擒进忠，论死，以地为流官治，给龙子彩、冠带钤朿其众

师井土官杨胜，明洪武中率众来归，以粮济师，授土巡检。后从征安凤效力。天启初，改属云龙。顺荡井土官李良元时率众归义，从鹤庆知府董赐入朝，除土巡检。明万历四十五年改隶云龙。

上五井土官杨惠，明初归附，从讨邓川杨娜，授浪穹主簿。后以麓川功，世袭土巡检。万历中，改隶“云龙。”

十二关土官李智明洪武中归义，授土巡检。万历中，改隶“云龙。”

浪渠州土官阿的，明洪武初附。从征有功。西平侯奏授土知州，属浪沧卫。

以上十四土官，“旧志” 开载，今已革除。